**Tájékoztatás**

**a közigazgatási peres és nemperes eljárásokban igénybe veendő/vehető elektronikus kapcsolattartásról**

A Polgári perrendtartásról szóló 1952. évi III. törvény (Pp), valamint egyéb eljárásjogi és igazságügyi törvények módosításáról szóló 2015. évi CLXXX. tv. – majd az azt módosító 2016. évi XL tv. - lényeges változást hozott a peres eljárások írásbeliségével kapcsolatban. Az új szabályok lényege a következő.

A Pp. XX. Fejezetét kiegészítő 340/B §-a részletesen szabályozza a **közigazgatási határozatok bírósági** felülvizsgálata iránt indított perekben 2016. január 1. napjától alkalmazható, 2016. július 1-től kötelezően alkalmazandó elektronikus kapcsolattartás szabályait.

**2016. január 1-től lehetséges, 2016. július 1-től kötelező**

Ennek lényege szerint **a jogi képviselővel** eljáró fél és a belföldi gazdálkodó szerv (akár alperes, akár felperes) **2016. július 1-jét követően** elektronikusan **köteles a** bíróságokkal, valamint az érintett közigazgatási szervvel kapcsolatot tartani. Ennek megfelelően a bíróságnak címzett keresetlevelet (kérelmet) az elsőfokú közigazgatási döntést hozó hatóságnál is elektronikusan kell előterjeszteniük. Ugyanez a szabály vonatkozik a belföldi székhellyel rendelkező **gazdálkodó szervezet** saját nevében előterjesztett keresetlevélre (kérelemre) is.

Az említett két személyi körön kívül más ugyan nem köteles elektronikus kapcsolattartásra, de 2016. január 1-től jogában áll azt választani. (Lásd a MK 197. számában megjelent egyes törvényeknek a gazdasági növekedéssel összefüggésben történő módosításáról szóló 2015. évi CCXII. tv. 1. és 30. §-át, melyek szerint az elektronikus kapcsolattartás **kötelező** alkalmazásának időpontját **2016. július 1**-re halasztották.)

A bírósági felülvizsgálattal érintett **közigazgatási szerv** mind a keresetlevelet, mind az azzal együtt benyújtott iratokat elektronikusan köteles továbbítani a másodfokú közigazgatási szervhez, vagy/illetve a bírósághoz, s a bíróság is elektronikusan kézbesíti az iratokat a közigazgatási szervnek, s értelemszerűen a jogi képviselőnek és a gazdálkodó szervezeteknek, illetve az elektronikus kapcsolattartást választó egyéb személyeknek. A közigazgatási eljárás során keletkezett ügyiratot csak akkor kell elektronikusan továbbítani a bírósághoz, ha a közigazgatási eljárás kizárólag elektronikus úton zajlott. Ellenkező esetben az ügyiratokat papíralapon továbbítják a bírósághoz.

**Az elsőfokú közigazgatási szerv feladata** az elsőfokú iratok időrendi sorrendbe rendezett módon történő, teljes körű felterjesztése a másodfokú hatósághoz, vagy – az első fokon jogerőre emelkedett döntés esetén – a bíróságnak. (Pp. 330. § (2) bek., 340/B § (3)-(4) és (6) bek.)

**Az elektronikusan benyújtandó beadványok formája**

A kormányhivatalnál az elektronikus beadványokat az IKR rendszeren keresztül lehet benyújtani, melyeket valamilyen elektronikus aláírással is el kell látni.

IKR rendszer elérhetősége: <https://e-kormanyablak.kh.gov.hu>

**A kötelező elektronikus kapcsolattartás elmaradásának jogkövetkezményei**

A Pp. által kötelezően előírt elektronikus kapcsolattartás **mellőzése esetén** a Pp. által előírt **jogkövetkezményt** alkalmazza a bíróság. Ilyen jogkövetkezmény lehet a keresetlevél idézés kibocsátása nélküli **elutasítása,** a papír alapon megküldött beadványokban foglaltak **hatálytalanként** kezelése, **pénzbírság** kiszabása stb. (Pp. 394/I. § (1)-(2) bek. stb.)

**Mely ügyekben kötelező**

A Pp. 397/H § (2) bek. c) pontja és d) pontja szerint a **2016. július 1. napján és az azt követően indult** közigazgatási hatósági eljárás során hozott határozat bírósági felülvizsgálata iránti perekben **kell** alkalmazni a fenti szabályokat. (Pp. 397/J § b) pontja) A vízválasztó tehát a közigazgatási perekben a közigazgatási hatósági eljárás megindulásának n a p j a, nem a bírósági peres eljárásé.

**Mely ügyekben lehetőség**

Mivel az elektronikus kapcsolattartás **önkéntes választására** már 2016. január 1-étől **mód van**, ennek biztosítása valamennyi érintett hatóság feladata, kötelessége. A 2016. július 1-étől **kötelező** elektronikus kapcsolattartás teljesíthetetlenségével az ügyfeleknek okozott károkért, jogsérelmekért az érintett közigazgatási szerv felel.

**Az elektronikus kapcsolattartáshoz szükséges**

Az elektronikus kapcsolattartáshoz (elektronikus iratok fogadásához) elsősorban az adott **közigazgatási hatóság** szervezetrendszerében rendelkezésre álló **Hivatali Kapu**, s a kapcsolattartásban érintett személy (jegyző, jogtanácsos stb.) **Ügyfélkapuval, Cégkapuval** való rendelkezése szükséges.

**Az elektronikus dokumentumok küldéséhez szükséges**

A hivatal által a bírósághoz vagy a másodfokú hatósághoz elektronikusan küldendő nyomtatványok, beadványok, iratok továbbításához szükség van:

* a küldő személynek Ügyfélkapu, vagy Cégkapu, vagy Hivatali kapu hozzáférésre,
* valamilyen, a jogszabály által megkövetelt biztonsági fokozatú **elektronikus aláírásra,. (Pp. 394/G §)**

Érdemes minden alkalommal az aktuális űrlapot annak használata előtt mindig újra letölteni az érintett szerv (közigazgatási szerv, bíróság) honlapjáról már korábban elmentett űrlap használata helyett, mert – például jogszabályváltozás miatt – változhat annak tartalma.